ශ්‍රී ලංකාව හා ඕස්ට්‍රේලියාව අතර ඊයේ (03) ඕස්ට්‍රේලියාවේ මෙල්බර්න් නුවර පැවති දිවා රාත්‍රි එක් දින ක්‍රිකට් තරගයෙන් එක් කඩුල්ලක තියුණු ජයක් අත් කර ගැනීමට ශ්‍රී ලංකා පිල සමත් විය.ශ්‍රී ලංකා පිලේ ජයග්‍රහණයට මං විවර කළ ඇන්ජලෝ මැතිව්ස් හා වේග පන්දු යවන ලසිත් මාලිංග 9 වැනි කඩුල්ල සඳහා ලකුණු 132ක සම්බන්ධතාවක් පිහිටුවමින් එක් දින පිටියේ ලෝක වාර්තාවක් තැබීමට ද සමත් වූහ.ලකුණු 107කට ශ්‍රී ලංකා ඉනිමේ කඩුලු 8ක් බිඳවැටී තිබූ මොහොතේ පිටියට එක්වූ මැතිව්ස් සහ මාලිංග විසින් බිඳ හෙලනු ලැබුවේ ජගත් එක් දින පිටියේ නව වැනි කඩුල්ල සඳහා වසර 27ක් පැරැණි වාර්තාවය.